Prins Andrew weer op voorgrond in gedenkdiensKoningin Elizabeth II en haar seun, prins Andrew. (Foto: Richard Pohle/POOL/AFP) Prins Andrew, die hertog van York, se eerste openbare verskyning sedert die afhandeling van ŉ saak van seksuele aanranding wat deur Virginia Giuffre teen hom aanhangig gemaak is, het wéér omstredenheid vir die Britse koningshuis veroorsaak. Die hertog het Dinsdag sy ma, koningin Elizabeth II, vergesel na die gedenkdiens wat vir sy oorlede pa, prins Philip, die hertog van Edinburg, in Westminster-abdy plaasgevind het. Prins Philip is verlede jaar kort voor sy 100ste verjaardag dood en weens die Britse regering se inperkingsregulasies was sy begrafnis op 17 April 2021 tot slegs 30 mense beperk. Daarom is daar besluit om vanjaar dié gedenkdiens, wat danksy verslapte regulasies deur nagenoeg 1 800 mense bygewoon is, te hou. Talle vrae het egter ontstaan rondom die koningin se keuse om vir haar tweede oudste seun, wat weens sy hofstryd van militêre ererolle en koninklike beskermheerskap onthef is, ŉ prominente rol by die gedenkdiens te gee. Die hertog en hertogin van Cambridge en hul kinders, prins George (8) en prinses Chartlotte (6). (Foto: Daniel Leal/POOL/AFP) Andrew is min gesien sedert ŉ rampspoedige 2019-onderhoud waarin hy woede uitgelok het deur sy vriendskap met die veroordeelde seksoortreder Jeffrey Epstein, ŉ finansierder wat homself in die tronk om die lewe gebring het, te verdedig. Dinsdag het hy egter sy 95-jarige ma van die Windsor-kasteel na Westminster-abdy vergesel en haar voor die diens na haar sitplek begelei. Hy het ook ŉ sitplek in die voorry gehad langs sy broer, Edward, die graaf van Wessex. Die BBC se voormalige koninklike korrespondent Peter Hunt sê dit was ŉ “doelbewuste besluit” en ŉ manier om die publiek daaraan te herinner dat Andrew geen aanspreeklikheid in sy hoëprofielsaak erken het nie. “Sy [die koningin] sê daarmee baie duidelik dat hy steeds ŉ rol by gesinsgeleenthede het,” het hy bygevoeg. Die koningin vier tans haar 70ste jaar op die Britse-troon, wat ŉ rekord is, en dié gedenkdiens is die eerste hoëprofielgeleentheid wat sy bywoon sedert sy in Oktober verlede jaar ŉ nag in die hospitaal deurgebring het. Die koningin het vroeër vanjaar ook positief vir Covid-19 getoets en het sedertdien haar pligte waar moontlik digitaal voortgesit. Daar is ook bespiegeling dat sy in privaatheid ŉ rolstoel gebruik en ŉ traphyser by haar huis op die Balmoral-landgoed in Skotland laat installeer het. Sowat 1 800 gaste kon die verrigtinge bywoon. (Foto: Dominic Lipsinki/POOL/AFP). Die Buckingham-paleis het eers twee uur voordat die verrigtinge begin het bevestig dat die koningin wel die diens gaan bywoon. ŉ Noemenswaardige afwesigheid gister was dié van prins Harry, die koningin se kleinseun, wat tans in ŉ regstryd met die Britse regering gewikkel is oor sy veiligheidsreëlings. Harry, die hertog van Sussex, het ook onlangs kritiek ontlok deur te bevestig dat hy volgende maand sy Invictus Games-geleentheid vir gewonde veterane in Nederland sal bywoon, maar nie sy oupa se gedenkdiens nie. Harry het hom verlede maand tot die Britse howe gewend nadat die regering geweier het dat hy uit sy eie sak vir polisiebeskerming betaal en aangevoer dié besluit beteken hy kan nie terugkeer na sy tuisland nie. Hy meen sy eie privaatsekuriteit sal nie genoegsame beskerming in Brittanje bied nie. Bronne: AFP/The Guardian